ΚΑΝΟΝΙΣΜΟΣ (ΕΚ) αριθ. 399/94 ΤΟΥ ΣΥΜΒΟΥΛΙΟΥ της 21ης Φεβρουαρίου 1994 για ειδικές δράσεις υπέρ των σταφίδων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο τομέας των σταφίδων αντιμετωπίζει δυσκολίες διάθεσης παρόλο που ισχύουν καθεστώτα ενίσχυσης στην παραγωγή και προστασίας στα σύνορα- ότι οι δυσκολίες αυτές οφείλονται ιδίως στη βαθμιαία επιδείνωση της ανταγωνιστικότητας του προϊόντος αυτού- ότι, για να εξομαλυνθεί η κατάσταση αυτή, ενδείκνυται να αναληφθούν δράσεις για τη βελτίωση της ποιότητας και της εμπορίας τους-

ότι, λαμβανομένων υπόψη των συνθηκών παραγωγής, αποθεματοποίησης και μεταποίησης, στην κυριότερη περιφέρεια παραγωγής σταφίδων, ο πρώτος από αυτούς τους στόχους δεν μπορεί να επιτευχθεί παρά μόνο μέσω της επαγγελματικής κατάρτισης των εργαζομένων στον εν λόγω τομέα καθώς και της τελειοποίησης αποτελεσματικότερων διαδικασιών για την πραγματοποίηση των εργασιών που λαμβάνουν χώρα μετά τη συγκομιδή του προϊόντος- ότι, εξάλλου, η καλύτερη γνώση των κυκλωμάτων εμπορίας θα καταστήσει δυνατό τον εντοπισμό των παραγόντων που λειτουργούν ανασταλτικά στην ανάπτυξη των πωλήσων των σταφίδων, που παράγονται στην Κοινότητα-

ότι τα μέτρα που προβλέπονται κατ' αυτόν τον τρόπο αποσκοπούν να πραγματοποιήσουν τους στόχους που προβλέπονται στο άρθρο 39 της συνθήκης- ότι θα πρέπει, κατά συνέπεια, να θεωρήσουν ως μέτρα παρέμβασης που προορίζονται να ρυθμίσουν την αγορά- ότι τα μέτρα επαγγελματικής κατάρτισης και προώθησης πρέπει να χρηματοδοτηθούν εντός των ορίων των οικονομιών που πραγματοποιούνται μετά την εφαρμογή των ποσοστών παρακράτησης που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 1206/90 του Συμβουλίου της 7ης Μαΐου 1990 για τον καθορισμό των γενικών κανόνων του καθεστώτος ενίσχυσης στην παραγωγή στον τομέα των μεταποιημένων οπωροκηπευτικών (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Θεσπίζονται, σύμφωνα με τη διαδικασία που αναφέρεται στο άρθρο 4, ειδικά μέτρα στους τομείς της ποιότητας και της προώθησης των σταφίδων που παράγονται στην Κοινότητα και εμπίπτουν στους κωδικούς ΣΟ 0806 20 11, 0806 20 12, 0806 20 91 και 0806 20 92.

Τα μέτρα αυτά περιλαμβάνουν ιδίως:

- όσον αφορά την ποιότητα:

α) δράσεις επαγγελματικής κατάρτισης-

β) δράσεις βελτίωσης των συνθηκών μεταφοράς και αποθεματοποίησης-

γ) δράσεις για την τεχνική τελειοποίηση νέων παραμέτρων ποιότητας και ταξινόμησης καθώς και για την τελειοποίηση αποτελεσματικών διαδικασιών για την πραγματοποίηση των εργασιών ξήρανσης, καθαρισμού, διαλογής και αποθεματοποίησης στην εκμετάλλευση ή στο εργοστάσιο-

- όσον αφορά την προώθηση:

δ) έρευνα της ευρωπαϊκής αγοράς-

ε) προγράμματα ενημέρωσης με άξονα την ιδιοτυπία του κοινοτικού προϊόντος και με βάση τα αποτελέσματα των προαναφερθέντων δράσεων.

Άρθρο 2

1. Τα μέτρα που προβλέπονται στο άρθρο 1 υλοποιούνται από αντιπροσωπευτικές ομάδες, στις οποίες συμμετέχουν διάφοροι κλάδοι δραστηριότητας του τομέα και οι οποίες παρέχουν εγγυήσεις καλής εκτέλεσης των προτεινόμενων δράσεων. Η αντιπροσωπευτικότητα των ομάδων εκτιμάται σε συνάρτηση με τον επιδιωκόμενο στόχο.

Ωστόσο, οι δράσεις που αναφέρονται στα στοιχεία δ) και ε) μπορούν να υλοποιηθούν από την Επιτροπή.

2. Η Κοινότητα συμμετέχει μέχρι ποσοστού 70 % στη χρηματοδότηση των μέτρων που αναφέρονται στο άρθρο 1.

Ωστόσο, όσον αφορά τα μέτρα που αναφέρονται στα στοιχεία α), δ) και ε) του άρθρου 1, η χρηματοδότηση αυτή μπορεί να ανέλθει μέχρι 90, 100 και 100 % αντίστοιχα.

Άρθρο 3

Οι δαπάνες που απορρέουν από τα μέτρα που αναφέρονται στο άρθρο 1 θεωρούνται ως παρεμβάσεις που προορίζονται να ρυθμίσουν γεωργικές αγορές κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70 της Επιτροπής της 21ης Απριλίου 1970 περί χρηματοδοτήσεως της κοινής γεωργικής πολιτικής (5). Χρηματοδοτούνται από το ΕΓΤΠΕ, τμήμα Εγγυήσεων.

Άρθρο 4

Οι λεπτομέρειες εφαρμογής του παρόντος κανονισμού καθορίζονται με τη διαδικασία που προβλέπεται στο άρθρο 22 του κανονισμού (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (6).

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Φεβρουαρίου 1994.

Για το Συμβούλιο

Ο Πρόεδρος

Γ. ΜΩΡΑΪΤΗΣ

(1) ΕΕ αριθ. C 211 της 5. 8. 1993, σ. 20.

(2) Γνώμη που διατυπώθηκε στις 8 Φεβρουαρίου 1994 (δεν έχει ακόμη δημοσιευθεί στην Επίσημη Εφημερίδα).

(3) ΕΕ αριθ. C 352 της 30. 12. 1993, σ. 29.

(4) ΕΕ αριθ. L 119 της 11. 5. 1990, σ. 74.

(5) ΕΕ αριθ. L 94 της 28. 4. 1970, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).

(6) ΕΕ αριθ. L 49 της 27. 2. 1986, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1569/92 (ΕΕ αριθ. L 166 της 20. 6. 1992, σ. 5).